Homotropolis præsenterer
**Et af Englands bedste live-acts, The Correspondents, bliver hovednavn til Din Koncert-finale**
*DJ/MC-duoen The Correspondents har i to år i træk været på den engelske avis The Telegraphs top ti-liste over highlights til Glastonbury-festivalen. Den 19. december kan de opleves som hovednavn til Din Koncert-finalen ”Under the Rainbow – The big, fat Christmas edition” i Store VEGA.*

Efter en succesfuld aften under regnbuen i Ideal Bar i oktober vender Under the Rainbow tilbage med en stor, fed juleudgave, hvor en håndfuld udvalgte musiktalenter fra det danske LGBTQ-miljø sammen med den britiske duo The Correspondents vil give publikum en helt unik koncertoplevelse.

[The Correspondents](http://www.thecorrespondents.co.uk/) har ry for at være et af Englands bedste live-acts og har optrådt på talrige festivaler, blandt andet Bestival og Glastonbury. Mr. Bruce og Chucks, de to festlige og flamboyante fyre der tilsammen udgør The Correspondents, er to år i træk blevet fremhævet som et af Glastonbury-festivalens musikalske højdepunkter af den store engelske avis The Telegraph.

DJ’en Chucks kyler et væld af genrer fra dansemusikkens historie, fra jazz til electro, fra 60’s beat til hiphop og fra blues til drum ’n’ bass, ind i et heftigt, genre-trodsende mix, der live krydres med vokal og energiske dancemoves fra Mr. Bruce. Se et eksempel på deres vilde shows [HER](http://youtu.be/SZ0dRnkMIy8).

The big, fat Christmas edition byder udover The Correspondents også på alt fra tøserock til sprød electropop med danske navne som [Ashibah](https://soundcloud.com/ashibah), [Bus Jane Janny](https://soundcloud.com/bus-jane-janny) og [Ankerdatter](https://m.facebook.com/ankerdatter) samt flere surprise-acts i løbet af aftenen og lidt ekstra julegodter, der nok skal få smilene frem.

Derudover får vi også lejlighed til at høre, hvorfor ”Smuk og dejlig” burde være indspillet i ren mol, hvordan ”Born This Way” er som taget ud af en Madonna-klassiker og hvordan ”Enjoy the Silence” lyder, når man sætter den i højeste queer.

Den 19. december bliver med garanti en helt enestående og speciel aften, både fordi den bliver den første og største af sin slags, men også fordi den samler et helt særligt publikum som med sikkerhed også kommer til at få en helt særlig oplevelse med sig hjem.

***Om Under the Rainbow***Under the Rainbow er idéen om en verden, hvor kærligheden til musikken og til hinanden som mennesker rydder bordet for fordomme og had, og hvor vi finder sammen og fester på tværs af forskellighederne.

Fælles for både arrangører og optrædende er, at vi mener, mangfoldigheden er en fest, som alle er inviteret med til. Under the Rainbow er sat i verden for at fejre mangfoldigheden, nedbryde fordomme og sætte fokus på den store musikalske talentmasse, der findes i det danske homo- og queer-miljø.

Under the Rainbow – The big, fat Christmas edition arrangeres af [Homotropolis](http://www.homotropolis.com/) i samarbejde og med støtte fra VEGA og Tuborg.

**Fakta om arrangementet**
Under The Rainbow – The big, fat Christmas edition feat. The Correspondents (UK) m.fl.
Torsdag den 19. december kl. 20
Store VEGA, Enghavevej 40, 1674 Kbh. V
50 kr. + gebyr
Forsalg via VEGAs hjemmeside og Billetnet.
Læs mere om arrangementet på <http://vega.dk/arrangementer/under-the-rainbow-big-fat-christmas-edition-13280.html>.

*For yderligere oplysninger kontakt venligst*
Magnus Restofte
Kommunikations- og souschef, VEGA
mr@vega.dk